**NACRT PRIJEDLOGA**

Na temelju članka 95. Zakona o komunalnom gospodarstvu („Narodne novine" br. 68/18) i članka 34. Statuta Općine Dragalić („Službeni glasnik” br. 3/18), Općinsko vijeće Općine Dragalić na \_\_\_\_\_.sjednici održanoj dana \_\_\_\_\_2019. godine, donosi

**O D L U K U**

**o komunalnoj naknadi**

**I. OPĆE ODREDBE**

Članak 1.

 Ovom Odlukom utvrđuju se mjerila i uvjeti za plaćanje komunalne naknade u općini Dragalić, a naročito područja zona u općini Dragalić u kojima se naplaćuje komunalna naknada, koeficijent zone (Kz) za pojedine zone u općini Dragalić u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, obveznici i obveze plaćanja komunalne naknade, rok plaćanja komunalne naknade, nekretnine važne za općinu Dragalić koje se u potpunosti ili djelomično oslobađaju od plaćanja komunalne naknade i uvjeti zbog kojih se u pojedinačnim slučajevima odobrava potpuno ili djelomično oslobađanje od plaćanja komunalne naknade.

Članak 2.

Komunalna naknada prihod je Proračuna Općine Dragalić.

Komunalna naknada koristi se za financiranje održavanja i građenja komunalne infrastrukture.

Članak 3.

 Komunalna naknada plaća se za stambeni prostor, poslovni prostor, garažni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište.

 Komunalna naknada plaća se za nekretnine iz prethodnog stavka ovog članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Dragalić.

 Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

 Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

Članak 4.

Obveznik plaćanja komunalne naknade je vlasnik ili korisnik stambenog prostora, poslovnog prostora, garažnog prostora, građevinskog zemljišta koje služi obavljanju poslovne djelatnosti i neizgrađenog građevinskog zemljišta na području općine Dragalić.

Korisnik nekretnine plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

Vlasnik nekretnine solidarno jamči za plaćanje komunalne naknade, ako je obveza plaćanja te naknade prenesena na korisnika nekretnine pisanim ugovorom.

Članak 5.

Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

Obveznik plaćanja komunalne naknade iz stavka 1. ovoga članka dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti jedinstvenom upravnom odjelu Općine Dragalić nastanak te obveze odnosno promjenu tih podataka.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

###### II. PODRUČJA ZONA KOMUNALNE NAKNADE

Članak 6.

Područje zona u kojima se naplaćuje komunalna naknada određuje se s obzirom na uređenost i opremljenost područja komunalnom infrastrukturom.

Prva zona je područje Općine Dragalić koje je najbolje uređeno i opremljeno komunalnom infrastrukturom.

Na području Općine Dragalić utvrđuju se sljedeće zone:

I. zona- Dragalić

 II. zona- Mašić, Medari, Poljane, Donji Bogićevci i Gorice

**III. KOEFICIJENTI ZONA**

Članak 7.

 Utvrđuju se koeficijenti zona (Kz) u svrhu određivanja komunalne naknade za:

 - I. zonu 1,00

 - II. zonu 0,90

**IV. KOEFICIJENT NAMJENE**

Članak 8.

 Utvrđuju se koeficijenti namjene nekretnina (Kn) za:

- stambeni prostor- 1,00

- stambeni i poslovni prostor koji koriste neprofitne udruge građana- 1,00

- garažni prostor- 1,00

- poslovni prostor koji služi za proizvodne djelatnosti-1,50

- poslovni prostor koji služi za neproizvodne djelatnosti trgovine i ugostiteljstva- 3,50

- poslovni prostor koji služi za ostale neproizvodne djelatnosti- 3,70

**-** građevinsko zemljište koje služi obavljanju proizvodne djelatnosti- 0,08

- građevinsko zemljište koje služi obavljanju djelatnosti koji nisu proizvodne- 0,18

- neizgrađeno građevinsko zemljište- 0,05

Članak 9.

 Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, uz predočen dokaz, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište.

**V. OBRAČUN KOMUNALNE NAKNADE I ROK PLAĆANJA**

Članak 10.

Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:

- stambeni, poslovni i garažni prostor po jedinici korisne površine, koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine" br. 40/97)

- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m2) površine nekretnine.

Vrijednost boda komunalne naknade (B) određuje Odlukom Općinsko vijeće Općine Dragalić, a određuje se u kunama po četvornome metru (m2) korisne površine stambenog prostora u prvoj zoni Općine Dragalić.

Rješenje o komunalnoj naknadi donosi Jedinstveni upravni odjel Općine Dragalić u skladu s ovom Odlukom i Odlukom o vrijednosti boda komunalne naknade (B) u postupku pokrenutom po službenoj dužnosti.

Rješenje o komunalnoj naknadi donosi se do 31. ožujka tekuće godine, ako se odlukom Općinskog vijeća Općine Dragalić mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

 Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Članak 11.

Komunalna naknada plaća se u tri jednaka obroka za kalendarsku godinu i to do 20. travnja, 20. srpnja i 20. listopada.

Na zakašnjele uplate plaća se zakonska zatezna kamata.

###### VI. OSLOBAĐANJE OD OBVEZE PLAĆANJA KOMUNALNE NAKNADE

Članak 12.

 Od obveze plaćanja komunalne naknade u potpunosti se oslobađaju vlasnici, odnosno korisnici nekretnina koje:

- se koriste za obavljanje djelatnosti zdravstvene zaštite,

- se koriste za obavljanje djelatnosti osnovnog obrazovanja,

- koriste vjerske zajednice,

- koristi dobrovoljno vatrogasno društvo,

- koje koriste registrirane udruge sa sjedištem na području općine Dragalić.

Od obveze plaćanja komunalne naknade u potpunosti se oslobađa Općina Dragalić za

nekretnine u vlasništvu Općine Dragalić, ako iste nisu date u najam ili zakup.

Članak 13.

Od obveze plaćanja komunalne naknade u potpunosti se oslobađaju vlasnici odnosno korisnici

nekretnina koje su izgrađene za obavljanje poslovne djelatnosti u razdoblju od 5 godina od dana izvršnosti akta za građenje.

U pojedinačnim slučajevima može se odobriti privremeno oslobađanje od plaćanja komunalne

naknade obveznicima koji su korisnici zajamčene minimalne naknade.

Privremeno oslobađanje iz stavka 2. ovog članka može se odobriti samo za nekretninu u kojoj

obveznik stanuje.

Članak 14.

 Jedinstveni upravni odjel donosi rješenje o potpunom ili djelomičnom oslobađanju od plaćanja komunalne naknade po zahtjevu stranke ili po službenoj dužnosti.

**VII. PRIJELAZNE I ZAVRŠNE ODREDBE**

Članak 15.

 Danom stupanja na snagu ove Odluke prestaje važiti Odluka o komunalnoj naknadi („Službeni glasnik“ br. 4/01, 7/10 i 10/10)

Članak 16.

 Ova Odluka stupa na snagu osmog dana od dana objave u „Službenom glasniku“.